שמשון בלקין

שמשון בלקין (נולד ב-17 ביולי 1951) הוא חוקר, מיקרוביולוג, פרופסור אמריטוס במחלקה למדעי הצמח והסביבה במכון למדעי החיים ע"ש אלכסנדר סילברמן באוניברסיטה העברית בירושלים.

== ביוגרפיה ==
בלקין נולד בתל אביב, בן לגיטה וירחמיאל בלקין שהיה חבר מטכ"ל "ההגנה", מפקד חיל הציוד והאספקה וראש ענף תקציבים בצה"ל, קצין הכנסת הראשון וסמנכ"ל משרד מבקר המדינה.

למד בבית הספר היסודי "לדוגמה" ע"ש הנרייטה סאלד, ובתיכון עירוני ה' בתל אביב; שירת כחייל בגדוד 202 של חטיבת הצנחנים וכמדריך בבית הספר לקצינים; השתחרר משירות מילואים בגיל 51 בדרגת רב-סרן.

למד באוניברסיטה העברית לתואר ראשון במדעי החיים ולדוקטורט (מסלול ישיר) באוקיינוגרפיה, והמשיך להשתלמויות בתר-דוקטורט במכון האוקיינוגרפי בוודס הול, מסצ'וסטס (1983–1984), ובאוניברסיטה של קליפורניה, ברקלי (1984–1986). בין השנים 1986–1996 היה חבר סגל באוניברסיטת בן-גוריון, במכון לחקר המדבר בשדה בוקר. ב-1996 חזר כפרופסור לאוניברסיטה העברית, תחילה במחלקה למדעי הסביבה בבית הספר למדע יישומי ולאחר מכן במחלקה למדעי הצמח והסביבה במכון למדעי החיים. ב-2004 הועלה לדרגת פרופ' מן המניין. מאז 2011 הוא מופקד הקתדרה להיגיינה תעסוקתית של משרד העבודה והרווחה.

בין התפקידים שמילא באוניברסיטה העברית: ראש המחלקה למדעי הסביבה בבית הספר למדע יישומי (2000–2003), יו"ר החוג למדעי הסביבה בפקולטה למדעי הטבע (2000–2003), ראש המחלקה למדעי הצמח והסביבה (2013–2015), יו"ר החוג לניהול תעשייתי (2000–2006), יו"ר החוג העל-פקולטאי לביוטכנולוגיה (2008–2014). כמו כן היה חבר בוועדה לקביעת תקני איכות מי שתייה במדינת ישראל ויו"ר תת-הוועדה לקביעת תקנים מיקרוביאליים ("ועדת עדין", 2004–2007), יו"ר הוועדה המשותפת למשרד להגנת הסביבה ולמשרד הבריאות לקביעת תקני מי קייט (2006, 2012), וחבר הוועדה המייעצת לשר (ת) הבריאות בנושאי איכות מים (יו"ר תת-הוועדה המיקרוביולוגית, 2014–2022). שימש כנשיא האגודה הישראלית לאקולוגיה ולמדעי הסביבה (1998-2000).

בלקין נשוי מאז 1973 למרים (מיקי) בלקין, אשת מערכות מידע בגמלאות, ואב ליעל בלקין (אורי), סגנית נשיא בחברת Datos Health, ולד"ר אבנר בלקין, רופא עיניים, מומחה לגלאוקומה. אחיו, מיכאל בלקין, הוא פרופ' אמריטוס לרפואת עיניים, חוקר וממציא באוניברסיטת תל אביב ובמרכז הרפואי שיבא. אחיו הבכור, עוזי בלקין, מראשוני קיבוץ נחל עוז, נפטר ב-1980.

== מחקר ==
במהלך שנותיו כסטודנט, פוסט דוקטורנט וכחוקר באוניברסיטת בן-גוריון ובאוניברסיטה העברית התפרשו מחקריו של בלקין על מגוון נושאים שמשלבים מחקר מיקרוביולוגי מחד עם תחומים שונים באיכות סביבה מאידך. אחד מכיווני המחקר המרכזיים נולד מהצורך לאפיין את איכות השפכים התעשייתיים באתר התעשיות הכימיות ברמת חובב, לא רק מבחינת הרכבם הכימי אלא גם מבחינת רעילותם. צורך זה הוביל להתמקדות ארוכת שנים בהנדסה גנטית של חיידקים ושמרים כחיישנים סביבתיים<ref></ref><ref></ref><ref></ref><ref></ref><ref></ref><ref></ref>: מיקרואורגניזמים שמייצרים אות אופטי (צבע, פלואורסצנציה או הארה ביולוגית) או אות חשמלי בנוכחות חומרי מטרה ספציפיים (למשל מתכות כבדות) או עקות כלליות (למשל רעילות כללית או גנטית). כיוון מחקרי זה הוביל לפיתוח גישות חדשניות לגילוי וזיהוי חומרים רעילים במים, אוויר, קרקע ומזון. במסגרת זו מפותח בשנים האחרונות פתרון חדשני לגילוי מרחוק של מוקשים מוטמנים.<ref></ref><ref></ref><ref></ref><ref></ref><ref></ref><ref></ref><ref></ref> הפיתוח מתבסס על כך שמוקשים אינם לגמרי אטומים, וכמויות זעירות של חומרי נפץ משתחררות ומצטברות בקרקע שמעליהם. חיידקים, שהונדסו גנטית כך שיאירו בנוכחות חומרים אלה, מפוזרים על האזור החשוד ומייצרים אות אופטי שניתן לצילום וכימות מרחוק.<ref></ref><ref></ref>

נושאים אחרים בהם עסק בלקין כללו, בין השאר: ביואנרגטיקה ויצור מימן בכחוליות (ציאנובקטריה),<ref></ref><ref></ref><ref></ref><ref></ref><ref></ref> מיקרוביולוגיה של נביעות חמות במעמקי האוקיינוס (כולל צלילות בצוללת המחקר Alvin אל כ-2.5 ק"מ מתחת לגובה פני הים),<ref></ref><ref></ref><ref></ref><ref></ref> טיפול בשפכים תעשייתיים ואפיונם,<ref></ref><ref></ref><ref></ref><ref></ref> וחקר אוכלוסיות החיידקים המאכלסות את שטח הפנים של עלי וענפי עץ האשל: סביבה קיצונית המאופיינת על ידי יובש מוחלט בשעות היום, מליחות גבוהה מאוד (עד פי 4 ממליחות מי ים) בשעות הלילה, ותנודות יומיות של ייבוש/הרטבה בין שני המצבים.<ref></ref><ref></ref><ref></ref><ref></ref><ref></ref><ref></ref><ref></ref><ref></ref><ref></ref>

== קישורים חיצוניים ==
* [https://scholar.google.co.il/citations?user=C5Xz2VkAAAAJ&hl=en רשימת פרסומים, Google Scholar]
* [https://www.webofscience.com/wos/author/record/L-3469-2019 פרופיל אישי, ISI Web of Science]
* [https://www.bio.huji.ac.il/he/node/7073 פרופ' שמשון בלקין], באתר המכון למדעי החיים ע"ש אלכסנדר סילברמן
* [https://shimshonbelkinslab.wixsite.com/home/in-the-news מבחר אזכורים בעיתונות]

== הערות שוליים ==

קטגוריה:בוגרי בית הספר היסודי לדוגמה (תל אביב)
קטגוריה:בוגרי תיכון עירוני ה' (תל אביב)
קטגוריה:בעלי תואר דוקטור מהאוניברסיטה העברית בירושלים
קטגוריה:סגל האוניברסיטה העברית בירושלים: מדעי החיים
קטגוריה:ישראלים שנולדו ב-1951